b'\n_START_ARTICLE_\nEric Hobsbawm\n_START_PARAGRAPH_\nEric Hobsbawm (9. juni 1917 i Alexandria, Egypten \xe2\x80\x93 1. oktober 2012) var en britisk marxistisk historiker. Selv s\xc3\xa5 han sig prim\xc3\xa6rt som en 1800-talshistoriker; men hans forst\xc3\xa5else for andre \xc3\xa5rhundreder og helt encyklop\xc3\xa6diske viden overv\xc3\xa6ldede mange.\n_START_SECTION_\nOpv\xc3\xa6kst\n_START_PARAGRAPH_\nHobsbawm blev f\xc3\xb8dt ind i en j\xc3\xb8disk familie bosat i Egypt. Hans engelske far, Leopold Percy Hobsbaum (en stavefejl \xc3\xa6ndrede s\xc3\xb8nnens efternavn til Hobsbawm) var k\xc3\xb8bmand og amat\xc3\xb8rbokser; s\xc3\xb8n af en m\xc3\xb8belsnedker i East End, der var udvandret fra den russiske del af Polen i 1870\'erne. Hobsbawms mor, Nelly Gr\xc3\xbcn, var datter af en juvel\xc3\xa9r fra Wiens middelklasse. Hun m\xc3\xb8dte Leopold i Egypten i 1913, og giftede sig med ham i det neutrale Schweiz i 1915; men de kunne ikke bos\xc3\xa6tte sig i sine respektive hjemlande, s\xc3\xa5 l\xc3\xa6nge f\xc3\xb8rste verdenskrig p\xc3\xa5gik. I 1919 flyttede de s\xc3\xa5 til Wien, men fortsatte med at tale engelsk sammen i hjemmet. Hobsbawm havde en to \xc3\xa5r yngre s\xc3\xb8ster, Nancy. De to s\xc3\xb8skende blev for\xc3\xa6ldrel\xc3\xb8se, da f\xc3\xb8rst deres far d\xc3\xb8de af et hjerteinfarkt kun 48 \xc3\xa5r gammel, da s\xc3\xb8nnen var 11 \xc3\xa5r, og deres mor to \xc3\xa5r senere d\xc3\xb8de af tuberkulose. Sygesikringen i Wien d\xc3\xa6kkede hendes l\xc3\xa6geregninger, mens Hobsbawm tjente, hvad han kunne, p\xc3\xa5 at give timer i engelsk. Hans moster Gretl og hans farbror Sidney havde giftet sig, og da de to b\xc3\xb8rn nu havde mistet begge for\xc3\xa6ldre, flyttede de til mosteren og farbroren, der boede i Berlin med s\xc3\xb8nnen Peter. I skolen blev Hobsbawm omtalt som der Engl\xc3\xa4nder, hvad han senere mente, havde beskyttet ham mod udslag af antisemitisme.  _NEWLINE_Han gik i det anerkendte Prinz Heinrich Gymnasium. En dag i januar 1933 han kom ud fra S-Bahn-stationen i bydelen Halensee p\xc3\xa5 vej hjem fra skole og s\xc3\xa5 avisforsiden om, at Hitler var ny kansler. P\xc3\xa5 den tid gik Hobsbawm ind i Sozialistischer Sch\xc3\xbclerbund (= Socialistisk elevforbund), som han ans\xc3\xa5 som del af den kommunistiske bev\xc3\xa6gelse, og solgte dens hjemmelavede tidsskrift Schulkampf (= Skolekamp). Han opbevarede foreningens duplikator under sengen, og skrev selv de fleste af artiklerne. I slutningen af 1933 blev hans farbror Sidney Hobsbawm sendt tilbage til England af sine arbejdsgivere, og familien flyttede med til London.\n_START_SECTION_\nHistoriker og kommunist\n_START_PARAGRAPH_\nI London fik Hobsbawm sin ph.d. i historie ved University of Cambridge, inden han sluttede sig til den britiske h\xc3\xa6r under anden verdenskrig. Han blev indvalgt til "Cambridge-apostlerne", et hemmeligt, intellektuelt selskab med medlemmer som Keynes, Bertrand Russell og Ludwig Wittgenstein; men ogs\xc3\xa5 de kommunistiske spioner Guy Burgess, Anthony Blunt og John Cairncross._NEWLINE_25. januar 1933 deltog han som 15-\xc3\xa5rig i den sidste lovlige demonstration i Berlin, f\xc3\xb8r kommunistpartiet blev forbudt, og lederne sat i f\xc3\xa6ngsel. Han var medlem af det britiske kommunistparti til det blev opl\xc3\xb8st i 1991. Som britisk statsborger tjenestegjorde Hobsbawm i h\xc3\xa6ren i seks \xc3\xa5r, men beholdt kommunistpartiet som sit politiske (og m\xc3\xa5ske f\xc3\xb8lelsesm\xc3\xa6ssige) ankerf\xc3\xa6ste. Efter opstanden i Ungarn i 1956 br\xc3\xb8d andre marxistiske historikere med kommunistpartiet; men Hobsbawm blev v\xc3\xa6rende, selv om han var kritisk, og heller ikke udf\xc3\xb8rte noget aktivt arbejde for partiet mere. Aflytning af partiets lokaler r\xc3\xb8bede, at ledelsen helst havde set, at den besv\xc3\xa6rlige intellektuelle forsvandt. Sidst i 1980\'erne bad han om samling omkring Labour, som han altid havde stemt p\xc3\xa5. Han anbefalede sogar partiet at fjerne sig fra arbejderklassen - hvad han senere fortr\xc3\xb8d, da han inds\xc3\xa5, at han derved havde lagt grundlaget for "blairismen". Han kaldte senere Tony Blair for "Thatcher i bukser". _NEWLINE_Hobsbawm var pr\xc3\xa6sident ved Birkbeck, universitetet i London, de sidste ti \xc3\xa5r af sit liv. I 1998 blev han tildelt Order of the Companions of Honour._NEWLINE_Ved sin d\xc3\xb8d blev han hyldet som sin tids mest l\xc3\xa6ste historiker. Hans firebindsv\xc3\xa6rk d\xc3\xa6kker hele veren fra den industrielle revolution til Berlinmurens fald, og er oversat til mere end 50 sprog. _NEWLINE_Han ligger begravet p\xc3\xa5 Highgate-kirkeg\xc3\xa5rden i London.'